กระทรวงพาณิชย์ เยือนซาอุฯ เสนอขายสินค้าเกษตร คาดจะมีการซื้อขายไม่น้อยกว่า 1,000 ล้านบาท
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ช่วงเย็นวันนี้ (27 ส.ค. 65) จะเดินทางไปที่ประเทศซาอุดีอาระเบีย เพื่อเสนอขายสินค้าส่งออกทางการเกษตรให้กับซาอุฯ อีกทั้งเป็นการเจรจาทางการค้า การลงทุน ผลักดันความร่วมมือทางธุรกิจ สร้างโอกาสให้กับผู้ประกอบการ ซึ่งจะมีหน่วยงานภาคเอกชนกว่า 200 ราย เข้าร่วมการเดินทางในครั้งนี้ด้วย โดยจะมีการพำนักอยู่ที่ซาอุฯ เป็นระยะเวลา 3 วัน ระหว่างวันที่ 28–30  สิงหาคม 2565 และคาดการณ์ว่าการไปเยือนซาอุฯในครั้งนี้ จะสามารถขายสินค้าของไทยให้กับซาอุฯได้ไม่น้อยกว่า 1,000 ล้านบาทนอกจากนี้ ยังมีการนำภาคเอกชนไปเจรจากับผู้ส่งออกปุ๋ยรายใหญ่ของซาอุฯ เพื่อขอซื้อปุ๋ยภายใต้เงื่อนไขพิเศษโดยจะเป็นการนำมาช่วยเหลือเกษตรกรไทยไม่ให้ได้รับผลกระทบจากภาวะปุ๋ยขาดแคลนในช่วงฤดูการผลิตที่จะถึงนี้ ประกอบกับขอความร่วมมือกับสำนักงานคณะกรรมการอาหารและยา (อย.) ของซาอุฯ เร่งรัดการตรวจสอบและรับรองสินค้าตราอาลาล ในโรงงานผลิตอาหารฮาลาล อีก 25 แห่ง ของประเทศไทย เพื่อไม่ให้เกิดความล่าช้าในการผลิตสินค้าส่งออก ขณะที่ปัจจุบันมีการส่งสินค้าฮาลาลไปยังซาอุฯแล้ว 11 แห่ง และเชื่อมั่นว่าการไปเยือนซาอุฯในครั้งนี้ จะประสบความสำเร็จกลับมาแน่นอนและจะมีการแถลงความคืบหน้าอีกครั้ง